Moyane loop 'n bloutjie in grondwethof | Maroela Media
Die konstitusionele hof het Tom Moyane, afgedankte kommissaris van die Suid-Afrikaanse Inkomstediens (SAID), se aansoek dat die Nugent-kommissie van ondersoek opgeskort word van die hand gewys.
Volgens die uitspraak het Moyane versuim om gronde vas te stel oor hoekom dié hof die aansoek moes aanhoor. Die hof het gesê Moyane het nie ander kanale tot sy beskikking gebruik voor hy die konstitusionele hof genader het nie.
Moyane het die aansoek ingedien dat die kommissie van ondersoek onwettig verklaar moes word nadat pres. Cyril Ramaphosa aanbevelings van die kommissie dat Moyane afgedank moet word, aanvaar het.
Oudpres. Jacob Zuma het Moyane se aansoek gesteun en gesê hy het nooit beoog dat die kommissie van ondersoek indiensnemingskwessies of die dienskontrakte van individuele werknemers moes hanteer nie.
Moyane hou vol dat hy niks verkeerds gedoen het nie en meen hy was die suksesvolste kommissaris in die demokratiese geskiedenis van die land.
Ramaphosa het Moyane begin November in die pad gesteek. Mark Kingon is as waarnemende kommissaris aangestel.
Moyane het intussen al talle kere met regstappe gedreig. Hy het onder meer beswaar gemaak teen die kommissie van ondersoek én 'n aparte dissiplinêre proses. Hy beweer ook hy word benadeel omdat hy by twee parallelle prosesse ingesleep word.
JZ ondersteun sy aansoek. Hoekom? Ek ruik iets wat nie lekker is nie. Wat wil hulle nie laat openbaar nie.
Wow kry ek sommer nou amper respek vir die grondwet hof. Mnr Monyane het gedink hy is onaantasbaar en grondwet hof sal hom terwille wees as hy ook nog n brief van Zuma saam stuur. Tot die grondwet hof is uitgekuier vir die staatskaapers
Laat hom al sy streke met hofsake beveg Binnekort sal sy fonteintjie leegloop en niemand sal weer van hom hoor nie